Hrvatska je pokazala da je bolja reprezentacija od Grčke, bila je razigrana i vrlo raspoložena te je na kraju zasluženo slavila s 4:1.

Hrvatska je odigrala sjajnu utakmicu protiv Grčke, od početka je dominirala, stvarala prilike i brzo dolazila do pogodaka. Grci su bili zaokupljeni obranom, vrlo teško su držali hrvatski ritam, a nakon što su svaki put izašli malo dalje od svog gola, uslijedio je brzi napad Hrvatske i problemi za Karnezisa.

Od početka je krenuo hrvatski pritisak, a u 11. minuti stiglo je i vodstvo. Povratna lopta za Karnezisa koji je dosta loše prima, Kalinić mu je uzima, a grčki vratar ga ruši i to je čist kao suza kazneni udarac. Kalinić je tu stradao, međutim nastavio je igru, a Luka Modrić rutinski je zabio za 1:0.

Nije se dugo čekalo na drugi pogodak, već u 19. minuti Hrvatska je vodila 2:0. Krasna akcija, izbačena lopta na bok za Strinića koji odlično prizemno zavrće u peterac, a Kalinić rutinski skreće loptu u mrežu.

Grci su tek u 30. minuti prvi put ušli u hrvatski kazneni prostor i odmah stvorili velike probleme. Nakon nesporazuma Vrsaljka i Lovrena, Zeca uzima loptu i ubacuje u sredinu gdje je na mjestu Vida. Hrvatski stoper izbacio je u korner koji izvodi Fortounis, a Sokratis na drugoj vratnici skače više od Lovrena i smanjuje na 2:1.

Nije to utjecalo negativno na Hrvatsku koja vrlo brzo dolazi do prilike, ne koristi je Kramarić, ali zato u 33. minuti lopta ipak ulazi u mrežu. Sjajno je ubacio s desne strane Vrsaljko, a Perišić je glavom zakucao loptu u mrežu.

Hrvatska je igrala najbolje u ovom kvalifikacijskom ciklusu, do kraja poluvremena još je Rakitić opasno opalio s više od 30 metara, ali i Karnezis skinuo dvije velike prilike Kramariću i Kaliniću.

U istom ritmu nastavilo se i u drugom dijelu gdje je Hrvatska vrlo brzo došla do četvrtog gola. Stafylidis je vraćao loptu Karnezisu, napravio je to jako loše i dodavanje je presjekao Vrsaljko koji odmah pronalazi Kramarića, a hrvatski junak iz Kijeva mirno iz peterca zabija za 4:1!

Peti gol bio je u zraku, Karnezis je skidao pokušaje Kramarića iskosa kada je mogao napadač Hoffenheima i vratiti loptu u sredinu, a zatim i Rakitićev snažan udarac s 14 metara.

Modrić je odlično dirigirao igrom iz sredine terena, krasno je kreirao prilike Kramariću i Perišiću, Hrvatska je apsolutno kontrolirala stanje na terenu i potpuno je dominirala.

Tek u završnici susreta Grci su imali veliku priliku i to kada je Mitroglou pucao glavom, ali Subašić je sjajno obranio.

Hrvatska je mirno privela susret kraju i na uzvrat nosi visokih i lijepih 4:1!